 Bosna i Hercegovina Bosnia and Herzegovina

Federacija Bosne i Hercegovine Federation of Bosnia and Herzegovina

 Zeničko-dobojski kanton Zenica-Doboj canton

 **OPĆINA BREZA MUNICIPALITY OF BREZA**

 Općinsko vijeće Municipality Council

Na osnovu člana 30. i 117. Satuta općine Breza („Službeni glasnik općine Breza“ broj 8/09 - Prečišćeni tekst) i člana 82. Poslovnika o radu Općinskog vijeća općine Breza („Službeni glasnik općine Breza“ broj 3/11 - Prečišćeni tekst) Drugostepena upravna komisija donosi:

**POSLOVNIK**

**O RADU DRUGOSTEPENE UPRAVNE KOMISIJE**

**I. OPŠTE ODREDBE**

**Član 1.**

Ovim Poslovnikom uređuju se pravila i postupak rada i odlučivanja Drugostepene upravne komisije općine Breza (u daljem tekstu Komisija), kao i druga pitanja od značaja za rad Komisije.

**Član 2.**

Komisija svoje akte donosi u skladu i sa pravilima upravnog postupka utvrđenim Zakonom o upravnom postupku Federacije BiH, kao i drugim relevantnim propisima. Rad Komisije zasniva se na osnovnim načelima Zakona o upravnom postupku Federacije BiH.

**II. SASTAV I NADLEŽNOSTI KOMISIJE**

**Član 3.**

Komisija se sastoji od pet (5) članova, od kojih je jedan član predsjednik Komisije. Predsjednika i članove komisije imenuje Općinsko vijeće i isti obavljaju dužnost za vrijeme mandata Općinskog vijeća koje je izvršilo njihovo imenovanje.

**Član 4.**

**(Poslovi Predsjednika i članova Komisije)**

Predsjednik Komisije obavlja, sljedeće poslove:

a. predstavlja Komisiju i učestvuje u njenom radu;

b. ostvaruje neposrednu saradnju sa Stručnom službom općinskog vijeća Breza

c. saziva sjednice i radne sastanke Komisije i predsjedava sjednicom, odnosno sastankom;

d. predlaže dnevni red;

e. koordinira radom Komisije;

f. potpisuje Rješenja, Zaključke i druge akte koje donosi Komisija;

g. podnosi Izvještaj o radu Općinskom vijeću uz ukazivanje na uočene probleme od strane komisije u primjeni općinskih propisa;

h. obavlja i druge poslove iz nadležnosti Komisije.

U slučaju privremene spriječenosti predsjednika Komisije, dužnost predsjednika obavlja član Komisije kojeg ovlasti predsjednik komisije.

**Član 5.**

Članovi Komisije obavljaju, sljedeće poslove:

a. razmatraju žalbe protiv prvostepenih rješenja i drugih prvostepenih pojedinačnih akata donesenih od strane Općinskog načelnika i službi za upravu općine Breza;

b. predlažu načine rješavanja pitanja iz nadležnosti Komisije;

c. zajednički učestvuju u donošenju prijedloga odluka, rješenja, zaključaka i drugih akata Komisije;

d. učestvuju u pripremi određenih materijala;

e. obavljaju i druge poslove iz nadležnosti Komisije.

**Član 6.**

**(Nadležnosti komisije)**

Komisija rješava po žalbama protiv prvostepenih rješenja i drugih prvostepenih pojedinačnih akata donesenih od strane Općinskog načelnika i službi za upravu.

**III. NAČIN RADA KOMISIJE**

**Član 7.**

**(Održavanje sjednica)**

Članovi Komisije su dužni da prisustvuju sjednicama Komisije, a u slučaju spriječenosti da blagovremeno obavijeste predsjednika Komisije ili ovlaštenu osobu Stručne službe Općinskog vijeća Breza.

Poziv za sjednicu Komisije kao i kompletan predmet koji se razmatra od strane Komisije, dostavlja Stručna služba općinskog vijeća službenom poštom ili putem elektronske pošte (E-mail) svim članovima komisije a prema rokovima utvrđenim Zakonom o upravnom postupku Federacije BiH.

U slučajevima opravdane spriječenosti da prisustvuje sjednici, član Komisije može neposredno prije sjednice dostaviti svoj pismeni prijedlog stava/odluke u vezi sa konkretnim predmetom svim članovima komisije.

**Član 8.**

**(Donošenje odluka)**

Komisija je u svom radu nezavisna.

Sjednica komisije je zatvorena za javnost sve do dostavljanje konačnog akta stranci.

Članovi komisije su dužni da čuvaju privatnost i zaštitu podataka žalitelja kao i cjelokupnog predmeta koji se razmatra.

**Član 9.**

Komisija donosi odluke na sjednicama konsenzusom a ukoliko isti u vezi određene pravne stvari ne postoji, odluka se donosi prostom većinom glasova, meritorno rješavajući o žalbi donošenjem rješenja a o procesnim pitanjima donošenjem zaključka.

Iz opravdanih razloga (bolest, iznenadna odsutnost, godišnji odmor i slično), sjednica Komisije može se održati ako joj prisustvuju najmanje tri člana. Odluke na ovoj sjednici donose se na isti način.

Sjednica se može održati i online, putem raspoloživih internet platformi.

**Član 10.**

Razmatranje i odlučivanje na sjednici Komisije vrši se po tačkama utvrđenog dnevnog reda.

O tački dnevnog reda otvara se rasprava i nakon toga usvajaju odluke, prijedlozi i zaključci svih članova komisije.

O toku sjednice vodi se Zapisnik.

Zapisnik sa predhodne sjednice Komisije usvaja se u pravilu na narednoj sjednici.

**Član 11.**

Izvjestilac po uloženim žalbama, može se odrediti iz reda članova Komisije za svaku sjednicu, koji proučava upravni predmet i predlaže rješenje o žalbi.

Komisija može zahtijevati od prvostepenog organa, da, ukoliko ocijeni da je to neophodno, pismeno pojasni pojedine činjenice i dokaze na osnovu kojih je doneseno prvostepeno rješenje.

**Član 12.**

Prijedlog konačnog akta Komisije, u pismenoj formi, može sačiniti svaki član Komisije.

Predsjednik Komisije po završetku sjednice/a, na kojima se razmatrala žalba, predlaže člana Komisije koji sačinjava konačni akt komisije u pismenoj formi i isti dostavlja svim članovima Komisije na usaglašavanje.

Usaglašeni akt Komisije, u pismenoj formi, Predsjednik Komisije potpisuje i vrši se njeno dostavljane Stručnoj službi Općinskog vijeća na daljnje postupanje, u skladu sa Zakonom o upravnom postupku Federacije BiH.

Komisija u svom radu koristi pečat Općinskog vijeća.

**Član 13.**

Članovima komisije pripada naknada prema Odluci Općinskog vijeća i utvrđenog troškovnika radnih sati.

Članu komisije koji sačinjava akt u pismenoj formi, naknada se uvećava prema utvrđenom troškovniku radnih sati.

Član komisije koji sačinjava akt može koristiti prostorije i informatičko - tehničke resurse općine ili koristiti vlastite informatičko - tehničke resurse.

**Član 14.**

**(Izuzeće člana komisije)**

Komisija je dužna po službenoj dužnosti paziti ima li razloga za izuzeće člana/ova komisije u radu na određenom upravnom predmetu.

Član komisije izuzet će se od rada u predmetu ukoliko se utvrdi bilo koji od razloga za izuzeće propisan Zakonom o upravnom postupku Federacije BiH.

Član komisije koji sazna da postoji neki od razloga za izuzeće, mora odmah prekinuti svaki dalji rad na tom predmetu i bez odlaganja o tome obavijestiti nadležni organ koji odlučuje o izuzeću sa navođenjem razloga zbog kojih se mora izuzeti od daljnjeg rada na predmetu.

**Član 15.**

**(Prelazne i završne odredbe)**

Članovi Komisije mogu predlagati izmjene i dopune ovog Poslovnika.

Za sve što nije regulisano ovim poslovnikom primjenjivat će se odredbe Statuta i Poslovnika Općinskog vijeća i važeći zakonski propisi i drugi opći akti.

Poslovnik o radu Drugostepene upravne komisije stupa na snagu danom usvajanja od strane komisije, po dobijanja saglasnosti od strane Općinskog vijeća i ima se objaviti u „Službenom glasniku Općine Breza“.

 Predsjednik

Broj:\_\_\_\_\_\_\_\_\_\_\_\_\_\_\_\_\_\_\_ Drugostepene upravne komisije

 Senad Hasanspahić, s.r.

Breza, \_\_\_\_\_\_\_\_\_\_\_\_\_\_\_\_\_

Obrazloženje

 **Pravni osnov**

 Pravni osnov za donošenje Poslovnika o radu Drugostepene komisije sadržan je u članu 30. i 117. Satuta Općine Breza („Službeni glasnik općine Breza“ broj 8/09 - Prečišćeni tekst) i članu 82. Poslovnika o radu Općinskog vijeća općine Breza („Službeni glasnik općine Breza“ broj 3/11 - Prečišćeni tekst).

 **Razlozi za donošenje**

 Stalna radna tijela Općinskog vijeća-komisije su pomoćna tijela Općinskog vijeća. Određene komisije imaju svoje Poslovnike o radu i to:

Komisija za Statut i propise, Komisija za izbor, imenovanja i administrativne poslove i Komisija za zaštitu životne sredine.

Drugostepena upravna komisija nije donijela Poslovnik o svom radu, te su članovi komisije imenovani nakon održanih izbora 2020.godine smatrali da je potrebno donijeti isti, kako bi detaljnije utvrdili način i postupak svog rada.

U vezi s tim potrebno je da se Općinsko vijeće upozna sa Poslovnikom o radu Drugostepene upravne komisije, te da svoju saglasnost na isti.

Radna tijela komiisje koja nemaju Poslovnik o svom radu primjenjuju Poslovnik o radu Općinskog vijeća.

 PREDSJEDNIK

 Drugostepene upravne komisije

 Senad Hasanspahić, s.r.